《和路秋怀三十韵》
宋代·刘摰

天地炎氛退，江湖颢气凉。西风来沆砀，久客兴徜徉。

夜匝鸟南树，心惊雁北方。乍因鲈感慨，肯为鵩忧伤。

纵步青筇杖，投诗古锦囊。精荧篱下蓓，狼籍沼中香。

妙理晞庄达，衰歌笑楚狂。是非来衮衮，光景去堂堂。

别浦丹枫老，闲园碧草芳。林颠蝉嘒急，霄路鸟飞长。

晓露清饶月，晴云暖护霜。琴中知水意，楼上得山光。

桂长金波外，槎沿玉汉傍。江天晚摇落，泽国少凶荒。

竭作趋川垄，欢言治圃场。神祠鼓递响，社瓮酒初尝。

自昔悲时节，闲愁满肺肠。宋生辞辨屈，宁子意歌商。

代谢惟寒暑，平均彼昊苍。放情群鹿豕，度德负簪裳。

致主深惭尹，汪陂又愧黄。无功可铭鼎，有学不针肓。

赋兴须潘子，诗怀勖谢郎。虽欣去酷吏，更忆舞商羊。

不解葵倾日，宁忘鹤返乡。锦封西泽鲤，珠剖北山梁。

塞马难前虑，江鸥肯下翔。无为泽边悴，更卖橐中装。

朝野多闲暇，洪纤遂乐康。何时放归橹，大艑水中央。